ไปหัวหินแต่ละทีก็พยายามเสาะหาร้านอร่อยทาน เจอถูกใจบ้าง พลาดบ้าง แต่ "ข้าวต้มโฟนลิ้งค์" อยู่ในกลุ่มร้านถูกใจค่ะ

ร้านข้าวต้มติดถนนใหญ่ใจกลางเมืองหัวหิน ที่คนแน่นขนัดที่เรามีโต๊ะนั่งเพราะมีพี่คนหัวหินใจดีมาจองที่ให้ก่อน ไม่งั้นมีหวังอดกินแน่ๆ เพราะคนมารอคิวเยอะสุดๆ

ชื่อ "ข้าวต้มโฟนลิ้งค์" มาจากเมื่อก่อนร้านข้างๆ เป็นร้านขายโฟนลิ้งค์เจ้าดังของหัวหินค่ะ...พูดถึงโฟนลิ้งค์ใครอ๋อให้รู้อายุได้เลย ???? ส่วนเด็กรุ่นใหม่ไปเซิร์ชดูนะคะว่าโฟนลิ้งค์หน้าตาเป็นยังไง ????

ของ "กลุ่มทอดน้ำปลา" อร่อยทุกอย่างค่ะ ไม่ว่าจะเป็นจาระเม็ด ปลาทู ไปจนถึงปีกไก่ ทอดได้ดี ไม่อมน้ำมัน กรอบนอกนุ่มใน อย่างปลาทูก็ทานได้ทั้งหัวทั้งตัวเลย

"กลุ่มผัดผัก" ก็โอเคค่ะ รสชาติอร่อยดี ไม่เค็มเกินไป

"แกงส้มแป๊ะซะ" ก็อร่อยใช้ได้ค่ะ รสชาติกลมกล่อม

"เป็ดพะโล้" เฉยๆ ค่ะ ยังเหนียวอยู่ไม่นุ่มเท่าไหร่

"ข้าวต้ม" บางคนอาจมองข้าม แต่เราว่าข้าวต้มเป็นหัวใจของร้านข้าวต้ม ซึ่งร้านนี้ข้าวต้มนิ่มใช้ได้ค่ะ แต่เสียดายไม่ค่อยมียางๆ ไม่แน่ใจว่าเค้าเรียกว่าอะไรอ่ะค่ะที่ข้าวต้มอร่อยๆ มันจะเหนียวๆ นุ่มๆ หอมๆ กว่านี้ แต่ร้านนี้ก็อยู่ในเกณฑ์โอเคนะคะ

สรุปใครไปหัวหิน ร้านนี้ฝากท้องได้ค่ะไม่ผิดหวัง ที่จอดหาค่อนข้างยาก เราไปรถตู้กัน คนขับเลยแอบไปจอดในปั๊มก่อนถึงร้านนิดนึง